ቀዩ ትንቅንቅ ድሮም ዘንድሮም ወደ ፊትም አንድ ነው
 ሁለቱን ከተሞች ከአንድ ሰዓት ያነሰ መንገድ ብቻ ያለያያቸዋል። ማህበራዊና ታሪካዊ ዳራዎች ያጠሉበት የማንቸስተርና ሊቨርፑል ከተሞች እግር ኳስ የዘላለም ተቀናቃኝ አድርጓቸዋል። የሰሜን ምዕራብ እንግሊዝን የበላይነት ለመቆጣጠር ሁለቱ ከተሞች ፍልሚያ ያደርጉ ነበር። ማንቸስተር በማኑፋክቸሪንግ ኢንደስትሪ ትመራለች፤ ሊቨርፑል በወደብ ከተማነት ትንቅንቅ ውስጥ ይገባሉ። ድንገት ግን የማንቸስተር የመርከብ መተላለፊያ መንገድ ታናል ተሠራና መርከቦቹ በቀጥታ ሊቨርፑል ከተማን ዘለው ዕቃዎችን ወደ ማንቸስተር ማጓጓዝ ቻሉ። የሊቨርፑል ነጋዴዎችና ህብረተሰቡ ኑሮው ቀነሰ፤ ሥራ አጦች በረከቱ፤ ቁጣም ተፈጠረ። ያ ክስተት በሁለቱ ከተማ ነዋሪዎች መካከል ልዩነትን ፈጠረ። ያም የከተማ ተቀናቃኝነት የኢኮኖሚ ሽኩቻ በቀላሉ ወደ እግር ኳስ ሜዳዎች ሰተት ብሎ ገባ። ሁለቱ ክለቦች «የእንግሊዝ ሀያሉ ክለብ እኔ ነኝ» በማለት ዛሬም ድረስ ይቆራቆዛሉ።ማንቸስተር ዩናይትድና ሊቨርፑል በጋራ 124 ዋንጫዎችን ጥርግርግ አርገው የመደርደሪያቸው ማድመቂያ አድርገዋል። ሊቨርፑል እኤአ ከ1975 እስከ 1990 11 የሊግ ዋንጫዎችን ያነሳባቸውን ዓመታት በኩራት ያነሳል። ማንቸስተር እኤአ ከ1993 እስከ 2013 ፍፁም በነገሠባቸውና 13 የፕሪሚየር ሊግ ዋንጫዎችን ባነሳባቸው ዓመታት በመኩራራት «የእንግሊዝ ሀያሉ ክለብ እኔ ነኝ»ይላል። ዩናይትድ 20 የፕሪሚየር ሊግ ዋንጫዎችን ሊቨርፑል 18 ዋንጫዎችን በማንሳት በታሪክ ተከታትለው ይጠራሉ። ዛሬም ድረስ ግን ሁለቱ ክለቦች የማይበርድ ውዝግብ ያደርጋሉ። ቀዩ ትንቅንቅ ድሮም ዘንድሮም ወደ ፊትም ተመሳሳይ ነው። እግር ኳስ ለሁለት የሰነጠቃቸው ሁለት ከተሞች ጉምቱ አሰልጣኞች ስድብ ያመርቱበታል፤ ገናና ተጫዋቾች ሁሌም ይተናነቁበታል። ኮከቦቻቸው አንጨባበጥም ያሉበት የእግር ኳስ ጦርነት ከሁለቱም አቅጣጫ እሳት በየዘመኑ ይወረወራል። ጨዋታው የ90 ደቂቃ ብቻ አይደለም። ከዚያ የዘለለ ትርጉም ይሸከማል። በተቀናቃኞቻቸው የሞት ክስተት ላይ እንኳን ሹፈትን ለመፍጠር የማይመለሱ ነውጠኛ ደጋፊዎች የሚታዩበት፤ ታሪክም ወቅታዊ ሁኔታም ጋዝ ሆነው የሚያቀጣጥሉት፤ አሰልጣኞችም ተጨዋቾችም ከስሜት የማይፀዱበት፤ ልጅም አዋቂም እኩል ጎራ ከፍለው የሚሻኮቱበት፣ የፖለቲካም የኢኮኖሚም የስፖርት የበላይነት ጥያቄም ያልተለየው የእግር ኳስ ጦርነት። «ቀዩ ትንቅንቅ።» ሁለቱ ቀያይ ለባሾች
አንዱ አንዱን አምርሮ
ከመጥላቱ ባሻገር በተራ
ጨዋታ መሸናነፍ እንደሞት
ይቆጥሩታል። ዋንጫ በሌለበት
እንኳን ማሸነፋቸው እንደ
ዋንጫ ማንሳት ይቆጠርላቸዋል።
«የኔ ፈተና አንድ
ብቻ ነው ሊቨርፑልን
ሁሌም በሚኩራሩበት ሜዳ
መደቆስ፤ ከዛ ቀሪውን
እናንተ ትፅፉታላችሁ» በማለት
ታላቁ የዩናይትድ አሰልጣኝ
ሰር አሌክስ ፈርጉሰን
በአንድ ወቅት ለጋዜጠኞች
የሰጡት አስተያየት የክለቦቹን
ሽኩቻ ቁልጭ አድርጎ
ያሳያል። «እኔ ስለ
ሊቨርፑሎች ምን አገባኝ?፤
ደጋፊያቸው፤ ስታዲየማቸው ምናቸውም
ደስ አይለኝም፤ እነሱን
ስናሸንፍ የሚሰማኝን ደስታ
እኔ ብቻ ነኝ
የማውቀው» ያለበት የዩናይትዱ
ታሪካዊ ተጫዋች ጋሪ
ኔቭል ንግግርም የሚዘነጋ
አይደለም። የቅርቡ ኮከባቸው
ዋይኒ ማርክ ሩኒም
ቢሆን «ያደግኩት ሊቨርፑልን እየጠላሁ ነው» ማለቱ እስከአሁን ክለቡን ለቆ እንኳን ጥርስ አስነክሶበታል። ወደ አንፊልድ መንደርም ይህ መሪር ጥላቻ ተመሳሳይ ነው። በአንድ ወቅት ታሪካዊው ኮከባቸው ስቴቭን ጀራርድ ወደ መኖሪያ ቤቱ አንድ የቀረፃ ቡድን ይዞ ሄደ። «እነዚህ የምትመለከቷቸው መለያዎች በርካታ የተቃራኒ ክለብ መለያዎች ሲሆኑ ከጨዋታ በኋላ የተቀያየርኳቸው መለያዎች ናቸው፤ ግን አንድም የዩናይትድ መለያ አታገኙም፤ አንድም የዩናይትድ መለያ ቤቴ አይገባም» ያለበት አጋጣሚ ጥላቻው ከእግር ኳሳዊ ጉዳይ የዘለለ ምክኒያት ያለው አስመስሎት ነበር። ሉዊስ ሱዋሬዝ ፓትሪስ
ኤቭራን ያልጨበጠበት፤ ሪዮ
ፈርዲናንድና ዳኒ ዌልቤክ
ሱዋሬዝን አንተ አትጨብጠንም
በማለት አፀፋ የሰጡበት
ክስተት የቅርብ ጊዜ
ትውስታ ነው። ተጫዋቾች
በቀዩ ትንቅንቅ ስሜታቸውን
የሚገልጹበት መንገድ የተለየ
ነው። ኳስና መረብ
ሲያገናኙ ደስታቸውን ለመግለጽ
ሜዳው አይበቃቸውም። ሲበለጡ
ሽንፈትን በፀጋ የመቀበል
ክህሎታቸው ይከዳቸዋል። ሁሌም ከሜዳ ውጪ የሚጫወተውን ክለብ ለመደገፍ ትኬት ማግኘት ከባድ ነው። ቀድሞ ትኬት ይጠናቀቃል። በጠላት ድንበር ገብተህ እንደመዘመርና እንደ መቦረቅ ምን የሚያስደስት ነገር አለ የሚሉ ደጋፊዎች ብዙ ናቸው። ኦልድ ትራፎርድን ህልም እውን የሚሆኑበት፤ አንፊልድን የታማኝ ደጋፊዎች ህብረ ድምፅ ሌላ ዓለም የሚያስመስላቸው ያኔ ነው። በቀዩ ትንቅንቅ በጨዋታ ወቅት በሚፈጠሩ ነገሮች ሁሉ በብስጭት የተገኘ ነገር ሁሉ ይወረወራል። ፈርጉሰን በሊቨርፑል ደጋፊዎች በእንቁላል ተደብድበዋል። በ2011 የታዳጊዎች ኤፍ ኤ ጨዋታ ተቋርጧል፣ ብዙ ብዙም ነገር ተከስቷል። የሁለቱን ክለቦች የመረረ ጥላቻ የሚያሳይ ሌላም መገለጫ አለ። እኤአ በ1964 ፊል ቼዝናል የተባለ ተጫዋች ከዩናይትድ ወደ ሊቨርፑል ከተዛወረ በኋላ ባለፉት ከሃምሳ አራት ዓመታት በላይ በሁለቱ ክለቦች መካከል አንድም የተጫዋቾች ዝውውር በቀጥታ ተፈፅሞ አያውቅም። ሊቨርፑል በአሰልጣኝ የርገን
ክሎፕ እየተመራ የቻምፒዮንስ
ሊግ ዋንጫን አምና በማንሳት ወደ ኃያልነቱን ለመመለስ መንገድ ጀምሯል። ከሃያ ስምንት ዓመታት በኋላ ፕሪሚየርሊጉ ላይ መንገሥም ወደ ኃያልነቱ ለመመለስ ትልቅ ዋጋ አለው። ከስምንት ጨዋታዎች ሙሉ ሃያ አራት ነጥብ በመሰብሰብ የመጡበት ወጥ አቋም በታሪካዊው ተቀናቃኛቸው እንደማይገታ የብዙዎች እምነት ነበር። በተለይም ዩናይትድ ከስምንት ጨዋታ ዘጠኝ ነጥብ ብቻ ይዞ እጅግ በደከመ አቋም መገኘቱ ብዙዎች ከትናንት በስቲያ በተደረገው ቀዩ ትንቅንቅ በርካታ ግብ እንዳያስተናግዱ ስጋት ፈጥሮባቸው ነበር። ያምሆኖ ቀዩ ትንቅንቅ ትናንትም፣ ዛሬም፣ ነገም አንድ ነውና ዩናይትዶች እንደተፈራው የግብ ናዳ ሳይወርድባቸው አንድ ለአንድ በሆነ ውጤት የሊቨርፑልን መቶ በመቶ የአሸናፊነት ጉዞ መግታት ችለዋል። ባለፉት ስምንት ሳምንታት ለትናንሽ ክለቦች እንኳን ሲያንቀላፉ የነበሩት ዩናይትዶች ለታሪካዊ ተቀናቃኛቸው እንደማይተኙ አሳይተዋል። ይህም የተነቃነቀው አሰልጣኛቸው ሶልሻየር ወንበር ለጊዜውም ቢሆን ረግቶ የሚቆይ አስመስሎታል።አዲስ ዘመን ጥቅምት 11/2012 ቦጋለ
አበበ